ג'ון לורנס מנינג

**ג'ון לורנס מנינג** (באנגלית: **John Lawrence Manning**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1842–1846 ובשנים 1865–1867, כחבר הסנאט של קרוליינה הדרומית בשנים 1846 - 1852, בשנים 1861–1865 ובשנים 1877–1878, וכמושל קרוליינה הדרומית ה-65 בשנים 1852–1854. ב-1865 נבחר מנינג כנציג מדינתו בסנאט של ארצות הברית, אך בשל מעורבותו בפרישתה של קרוליינה הדרומית מהאיחוד ובמלחמת האזרחים שבאה אחריה, לא אושרה בחירתו על ידי הסנאט והוא לא אייש את מושבו.
## ראשית חייו
ג'ון לורנס מנינג נולד במחוז קלרנדון שבקרוליינה הדרומית, כבנם של ריצ'רד אירווין מנינג הראשון, גם הוא מושל קרוליינה הדרומית, ושל אליזבת פרייר ריצ'רדסון. מנינג למד באוניברסיטת פרינסטון ובקולג' קרוליינה הדרומית (כיום אוניברסיטת קרוליינה הדרומית).
## קריירה פוליטית
כחבר המפלגה הדמוקרטית, כיהן מנינג בשנים 1842–1846 כחבר בית הנבחרים של קרוליינה הדרומית, ולאחר מכן ועד 1852 כחבר הסנאט של קרוליינה הדרומית.

בשנים 1852–1854 כיהן מנינג כמושל קרוליינה הדרומית. בעת כהונתו של מנינג כמושל, העביר הקונגרס של ארצות הברית את חוק קנזס נברסקה, שביטל את פשרת מיזורי והעלה שוב לסדר היום את שאלת הרחבת העבדות בטריטוריות. בתשובה לחשש שמדינות הצפון יתנכלו לזכויות בעלי העבדים, הכריז מנינג ש"אף אחד לא יכול לחזות את תוצאות פירוק האיחוד, אך אלו שלא חפצים לסכן הכול להגנתה של ממשלה חוקתית לא ראויים לברכתה". ב-1854 התנהלו בקרוליינה הדרומית מהלכים להנהגת בחירות כלליות לבחירת נציגי המדינה בחבר האלקטורים, אך לא נעשה שום צעד מעשי לכך.

לאחר תום כהונתו כמושל נותר מנינג פעיל בפוליטיקה. הוא דחה את הצעתו של הנשיא ג'יימס ביוקנן לשרת כשגריר ארצות הברית ברוסיה. הוא היה נציג לוועידת הפרישה של קרוליינה הדרומית בשנים 1860–1862, ונמנה עם חותמי פקודה הפרישה שלה מהאיחוד. בשנים 1861–1865 ובשנים 1877–1878 הוא כיהן שוב כחבר הסנאט של קרוליינה הדרומית, ובשנים 1865–1867 שב גם לכהן בבית הנבחרים המדינתי. בשנות מלחמת האזרחים שירת מנינג כקולונל במטהו של גנרל צבא הקונפדרציה פ.ג.ט. בורגארד. ב-1865 נבחר מנינג כנציג מדינתו בסנאט של ארצות הברית, אך בשל מעורבותו בפרישתה של קרוליינה הדרומית מהאיחוד ובמלחמת האזרחים שבאה אחריה, לא אושרה בחירתו על ידי הסנאט והוא לא אייש את מושבו. ב-1871 הוא היה נציג בוועידת משלמי המיסים, וב-1875 היה חבר חבר הנאמנים של הקולג' לרפואה של קרוליינה הדרומית.
## חיים אישיים
ב-1838 נשא מנינג לאישה את סוזאן פרנסס האמפטון, בתם של הגנרל וייד המפטון הראשון ושל רעייתו מרי קנטי, ואחותו של הקולונל וייד האמפטון השני , שעל אף שירש את כל רכושו הרב של אביו, חלק אותו עם מרי ועם אחותם שווה בשווה. סוזאן נפטרה ב-1845 בעת לידת בנם השלישי. ב-1848 נישא מנינג בשנית לסאלי בלנד קלארק, ולשניים נולדו ארבעה ילדים.

ג'ון לורנס מנינג נפטר בקמדן  שבקרוליינה הדרומית ב-24 באוקטובר 1889. הוא נטמן בקתדרלת טריניטי האפיסקופלית שבקולומביה. על שמו נקראה העיירה מנינג  שבקרוליינה הדרומית.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1408-1409.


## קישורים חיצוניים
* ג'ון לורנס מנינג באתר אגודת המושלים הלאומית 
* ג'ון לורנס מנינג באתר The Political Graveyard 
* 

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של קרוליינה הדרומית
קטגוריה:אנשי צבא הקונפדרציה
קטגוריה:בוגרי אוניברסיטת פרינסטון
קטגוריה:בוגרי אוניברסיטת קרוליינה הדרומית
קטגוריה:אמריקאים שנולדו ב-1816
קטגוריה:אמריקאים שנפטרו ב-1889